ΓΡΑΠΤΗ ΕΡΩΤΗΣΗ E-2694/98

υποβολή: Iñigo Méndez de Vigo (PPE) προς την Επιτροπή

(1 Σεπτεμβρίου 1998)

Θέμα: Πυρκαγιά σε δασική έκταση στην Βαρκελώνη

Οι καταστροφές που προξενούνται από την φωτιά είναι αναρίθμητες. Μέχρι σήμερα έχουν καταστραφεί 17.000 εκτάρια δασικής έκτασης και 9000 εκτάρια καλλιέργειας και αυτοθυούς βλάστησης. Συν τοις άλλοις οι ζημίες περιλαμβάνουν 2000 κεφαλές βοοειδών και έναν αυξημένο αριθμό αγροκτημάτων.

Έχει επίγνωση η Επιτροπή της σοβαρότητας της κατάστασης; Πρόκειται η Επιτροπή να ακολουθήσει κάποια στρατηγική για την απάλυνση των συνεπειών που προκαλούνται από την εν λόγω πυρκαγιά; Σχεδιάζει η Επιτροπή ένα πρόγραμμα για την αναδάσωση της εν λόγω έκτασης και τι είδους κοινοτικές επιδοτήσεις θα μπορούσαν να διατεθούν για τον σκοπό αυτό;

Απάντηση του κ. Fischler εξ ονόματος της Επιτροπής

(29 Οκτωβρίου 1998)

Η Επιτροπή ανησυχεί ιδιαίτερα για την προστασία της δασικής μας κληρονομιάς και παρακολουθεί με προσοχή τα στοιχεία που αφορούν τις πυρκαγιές που έπληξαν τα δάση του νότου της Ένωσης κατά τη διάρκεια του θέρους αυτού. Οι πυρκαγιές αυτές προκαλούν ζημιές στους ανθρώπους και σε υλικά αγαθά. Συνιστούν επίσης παράγοντα που διακυβεύει την αειφόρο ανάπτυξη περίπου του 50 % των ευρωπαϊκών δασών.

Η κοινοτική δράση για την προστασία των δασών κατά των πυρκαγιών, που ενισχύθηκε το 1997, έχει δημιουργήσει ένα συνεκτικό πλαίσιο για την ενίσχυση των κρατών μελών στην προσπάθειά τους για την πρόληψη, εξασφαλίζοντας ότι τα χρηματοδοτικά μέτρα για τα δάση που χρηματοδοτούνται από την Κοινότητα, όπως είναι οι δασώσεις σε περιοχές που κινδυνεύουν από πυρκαγιές, συνδέονται με μέτρα προστασίας. Για την περίοδο 1992-1998, εγκρίθηκαν 700 έργα πρόληψης των πυρκαγιών, που υποβλήθηκαν από τα κράτη μέλη, με κοινοτική συνδρομή ύψους 84 εκατ. ECU. Η ενέργεια αυτή πραγματοποιείται σε στενή συνεργασία με τα κράτη μέλη και την Επιτροπή, στα πλαίσια της Μόνιμης Δασικής Επιτροπής, κυρίως χάρη στο ευρωπαϊκό σύστημα δασικών πληροφοριών και επικοινωνίας για τις δασικές πυρκαγιές που έχει καταστεί ένα εξαίρετο εργαλείο παρακολούθησης και αξιολόγησης των δράσεων προστασίας που έχουν αναλάβει τα κράτη μέλη και η Επιτροπή. Η δραστική μείωση των σχετικών πιστώσεων από τις δημοσιονομικές αρχές θέτει εντούτοις σε κίνδυνο την αποτελεσματικότητα της συγκεκριμένης αυτής δράσης.

Μέτρα πρόληψης των πυρκαγιών προβλέπονται επίσης σε ορισμένα προγράμματα περιφερειακής ανάπτυξης, όπως και μέτρα αναδάσωσης, μέσω του Ευρωπαϊκού Γεωργικού Ταμείου Προσανατολισμού και Εγγυήσεων - Τμήμα Προσανατολισμού (ΕΓΤΠΕ). Εντούτοις, η επαρχία της Βαρκελώνης δεν ανήκει σε περιοχές του στόχου 5β της Καταλονίας, και συνεπώς, το ΕΓΤΠΕ - Τμήμα Προσανατολισμού δεν μπορεί να παρέμβει για τη χρηματοδότηση διαρθρωτικών δράσεων με τη μορφή της αναδάσωσης.

Αντίθετα, η αποκατάσταση των εκτάσεων που έχουν πληγεί από δασικές πυρκαγιές προβλέπεται στις δράσεις που χρηματοδοτούνται από το Ταμείο Συνοχής, σύμφωνα με τους συνήθεις όρους του σχετικού κανονισμού, ήτοι του ρητά περιβαλλοντικού στόχου των προτεινόμενων μέτρων και του μη γεωργικού χαρακτήρα των εκτάσεων. Η πρωτοβουλία υποβολής παρόμοιων έργων για χρηματοδότηση πρέπει να αναληφθεί από τις ισπανικές αρχές.

Θα πρέπει επίσης να σημειωθεί ότι από το 1995 το Ταμείο Συνοχής χρηματοδοτεί σειρά έργων αναδάσωσης και έργων καταπολέμησης της διάβρωσης του εδάφους σε όλες τις βασικές υδρολογικές λεκάνες στην Ισπανία, συμπεριλαμβανομένων έργων που αφορούν κυρίως την πρόληψη των δασικών πυρκαγιών και την αποκατάσταση εκτάσεων που έχουν πληγεί από τις πυρκαγιές. Τα έργα αυτά αναλαμβάνονται με την κοινή ευθύνη των αυτόνομων περιφερειακών διοικήσεων και του ισπανικού Υπουργείου Περιβάλλοντος (Γενική Διεύθυνση για τη Διατήρηση της Φύσης).